1. **ZÁNKA KÖZSÉG ÖNKORMÁNYZATA**

8251 Zánka, Iskola u. 11.

**Szám:** ZAN/ 1855-2 /2019.

* 1. **JEGYZŐKÖNYV**

|  |  |
| --- | --- |
| **Készült:** | Zánka Község Önkormányzata Képviselő-testülete **2019. szeptember 20. napján 8:00 órakor** megtartott **nyilvános** üléséről |
| **Az ülés helye:** | Községháza – tárgyaló(8251 Zánka, Iskola u. 11.) |
| **Jelen vannak:** | Filep Miklós polgármesterVarga Zoltán alpolgármesterHorváth Lajos képviselőPéringer Miklós képviselőStróbl Gábor képviselő |
| **Igazoltan távol:** | Péringer Antal képviselőBöhm Tamás képviselő |
| **Tanácskozási joggal megjelent**: | dr. Kiss Balázs Tamás aljegyző |

**Filep Miklós polgármester:** Köszönti az ülésen megjelenteket. Megállapítja, hogy a képviselő-testület 5 fő jelenlétével határozatképes, az ülést megnyitja. Javasolja, hogy a mai ülésen a meghívóban szereplő napirendi pontok kerüljön megtárgyalásra. A vegyes ügyek közé kéri felvenni a kötelező felvételt biztosító általános iskolai körzethatárok véleményezését és a tájház pályázatával kapcsolatos hiánypótlást.

*A napirendet a képviselő-testület egyhangú szavazással elfogadja.*

**NAPIREND:**

|  |  |
| --- | --- |
| **1)** | **Beszerzési eljárás indítása irattári selejtezési, illetve iratrendezési feladatok ellátására** *Előterjesztő: Filep Miklós polgármester* |
| **2)** | **Bursa Hungarica Felsőoktatási Önkormányzati Ösztöndíjrendszer 2020. évi fordulójához történő csatlakozás***Előterjesztő: Filep Miklós polgármester* |
| **3)** | **Idősek Napi Ünnepség megtárgyalása***Előterjesztő: Filep Miklós polgármester* |

**VEGYES ÜGYEK:**

|  |  |
| --- | --- |
| **V1)** | **Kötelező felvételt biztosító általános iskolai körzethatárok véleményezése***Előterjesztő: Filep Miklós polgármester* |
| **V2)** | **A Társadalmi aktivitást és a helyi identitást erősítő közösségi terek, ifjúsági-, közösségi- és vidékfejlesztési bázisok kialakítása, fejlesztése, infrastrukturális hátterének bővítése című támogatási kérelem kapcsán érkezett hiánypótlás***Előterjesztő: Filep Miklós polgármester* |

**A NAPIREND TÁRGYALÁSA**

**1) Beszerzési eljárás indítása irattári selejtezési, illetve iratrendezési feladatok ellátására**

*Előterjesztő: Filep Miklós polgármester*

**Filep Miklós polgármester:** Az önkormányzatnak több elképzelése is van a régi községháza hasznosítására. Ehhez azonban elengedhetetlen az ingatlan teljes kiürítése. Az ott tárolt régi ügyiratokat csak az iratkezelésre vonatkozó szigorú jogszabályi előírások mellett lehet selejtezni, levéltárba adni. A hivatalnak erre jelenleg nincsen kapacitása, így a 40 év alatt kialakult helyzet felszámolására indokolt külső szakértőt igénybe venni. A feladatra beszerzési eljárás indítását javasolja. Az írásbeli előterjesztés szerinti gazdasági szereplőket javasolja ajánlattételre felkérni, azzal, hogy a beszerzési eljárás bírálati szempontja a legalacsonyabb árat tartalmazó ajánlat legyen.

**Varga Zoltán alpolgármester:** Jellemzően milyen iratok nem kerültek iktatásra?

**dr. Kiss Balázs Tamás aljegyző:** Iktatott iratokról van szó, amelyek valamikor a 80-as, 90-es években felhasználásra kerültek, mára viszont már levéltárban lenne a helyük, vagy selejtezés keretében meg kellett volna azokat semmisíteni. Ezeket szeretné a hivatal rendbe tenni és átnézetni egy külsős szakértővel.

**Horváth Lajos képviselő:** Támogatja a rendteremtést. Kérdezi, hogy nem kell-e oda belső önkormányzati dolgozó, aki megítéli, hogy milyen iratok maradjanak, és mit lehet megsemmisíteni. Továbbá kérdezi, hogy a hivatal költségvetésében van-e erre forrás.

**dr. Kiss Balázs Tamás aljegyző:** Az iratok megőrzésére, selejtezésére vonatkozó szabályokat jogszabály állapítja meg, ebbe sem a hivatal, sem annak dolgozója nem avatkozhat bele. A megjelölt gazdasági szereplők között található főlevéltáros is, akinek a szakértelmével nyilvánvalóan senki nem rendelkezik a hivataltól. A hivatalnak dologi jellegű kiadásokra külön költségvetése nincsen, így állapodtak meg a hivatalt létrehozó önkormányzatok testületei, így a beruházás Zánka költségvetéséből kell, hogy megvalósuljon.

**Péringer Miklós képviselő:** Az iratok számítógépre kerülnek rögzítésre?

**dr. Kiss Balázs Tamás aljegyző:** Nem, ez nem lesz feladata a megbízottnak, ilyen jellegű kötelezettséget a jogszabály sem ír elő.

**Péringer Miklós képviselő:** Milyen lesz a nyilvántartási rendszer?

**dr. Kiss Balázs Tamás aljegyző:** Irattári tételszám szerint kereshetőek lesznek az iratok. Arra biztos nem fog sor kerülni, hogy a régi iratokat egyesével beszkennelgessék a kollégák és digitális archívumot készítsenek. Ennek nem is lenne semmi értelme.

**Filep Miklós polgármester:** De az itt maradó iratok visszakereshetőek lesznek?

**dr. Kiss Balázs Tamás aljegyző:** Természetesen. Az ASP rendszer bevezetése óta kivétel nélkül minden irat iktatásra kerül.

**Péringer Miklós képviselő:** A mostani iratok digitalizálva vannak?

**dr. Kiss Balázs Tamás aljegyző:** A hivatal törekszik arra, hogy minden irat meglegyen digitalizált formában a szervergépen.

**Filep Miklós polgármester:** Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Filep Miklós polgármester a határozati javaslatot szavazásra teszi fel.*

**Zánka Község Önkormányzata Képviselő-testülete 5 igen szavazattal – egyhangúlag – az alábbi határozatot hozza:**

|  |  |
| --- | --- |
| **98/2019. (IX.20.)** | **Z. ÖNKORMÁNYZATI HATÁROZAT**Zánka Község Önkormányzatának Képviselő-testülete a beszerzési szabályzat 11. pontja alapján az irattári selejtezési, illetve iratrendezési feladatok ellátása tárgyában lefolytatandó beszerzési eljárásban az alábbi gazdasági szereplőket kéri fel ajánlattételre:* Baracskai András Béla „e.v.”
* DOCUDIGIT Kft.
* DRM Hungary Kft.
* EURODOC 2000 Kft.
* IRAT-SZÉF Kft.

A beszerzési eljárás bírálati szempontja a legalacsonyabb árat tartalmazó ajánlat.Felhatalmazza a polgármestert az eljárás lefolytatására és az egyéb szükséges intézkedések megtételére.**Határidő:** azonnal**Felelős:** polgármester |

**2) Bursa Hungarica Felsőoktatási Önkormányzati Ösztöndíjrendszer 2020. évi fordulójához történő csatlakozás**

*Előterjesztő: Filep Miklós polgármester*

**Filep Miklós polgármester:** Az önkormányzat minden évben csatlakozik a Bursa Hungarica Felsőoktatási Önkormányzati Ösztöndíjpályázathoz. Az ösztöndíjrendszer a hátrányos helyzetű, szociálisan rászoruló fiatalok számára kívánja elérhetővé tenni a felsőoktatásban való részvételt. Javasolja, hogy az Önkormányzat idén is csatlakozzon az ösztöndíjrendszerhez. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Filep Miklós polgármester a határozati javaslatot szavazásra teszi fel.*

**Zánka Község Önkormányzata Képviselő-testülete 5 igen szavazattal – egyhangúlag – az alábbi határozatot hozza:**

|  |  |
| --- | --- |
| **99/2019. (IX.20.)** | **Z. ÖNKORMÁNYZATI HATÁROZAT**Zánka Község Önkormányzata Képviselő-testülete a 2020. évre csatlakozik a Bursa Hungarica Felsőoktatási Önkormányzati Ösztöndíjpályázathoz.Felhatalmazza a polgármestert a csatlakozásról, valamint az elektronikus adatbázis használatáról szóló Nyilatkozat aláírására és a pályázati kiírás közzétételére.**Határidő:** 2019. október 2.**Felelős:** polgármester |

**3) Idősek Napi Ünnepség megtárgyalása**

*Előterjesztő: Filep Miklós polgármester*

**Filep Miklós polgármester:** Zánka Község Önkormányzata a hagyományoknak megfelelően ebben az évben is ünnepségen köszönti a község időseit. Az ünnepség tervezett időpontja 2019. október 8. (kedd) 16:00 óra. Az elmúlt évek gyakorlata alapján az ünnepségre meghívják a zánkai állandó lakcímmel rendelkező 62. életévét betöltött időseket. Ebben az évben a meghívottak száma 305 fő. Az Idősek Napi ünnepségen túl a meghívottak részére pénzbeli támogatást is biztosítanak, mivel a szociális rendelet lehetőséget biztosít, hogy évente két alkalommal jövedelmi viszonyokra tekintet nélkül általános települési támogatást nyújthassanak. Az elmúlt években a támogatás összege 7.000,-Ft/fő volt, így javasolja, hogy idén 1.000,- Ft összeggel több, azaz 8.000,-Ft/fő legyen. Kérdezi, hogy van-e valakinek további kérdése, észrevétele, javaslata?

*Kérdés, vélemény, javaslat, hozzászólás nem hangzik el, Filep Miklós polgármester a határozati javaslatot szavazásra teszi fel.*

**Zánka Község Önkormányzata Képviselő-testülete 5 igen szavazattal – egyhangúlag – az alábbi határozatot hozza:**

|  |  |
| --- | --- |
| **100/2019. (IX.20.)** | **Z. ÖNKORMÁNYZATI HATÁROZAT**Zánka Község Önkormányzata Képviselő-testülete az egyes szociális és gyermekvédelmi ellátási formák szabályozásáról szóló 4/2016. (II.29.) önkormányzati rendelet 10. § (8) bekezdése alapján az Idősek Napi Ünnepség keretén belül **8.000.- Ft** települési támogatást biztosít minden zánkai állandó lakcímmel rendelkező 62. életévét betöltött személynek.A Képviselő-testület a segélyezés anyagi fedezetét 2019. évi költségvetéséből a szociális feladatokra meghatározott előirányzat belső átcsoportosításával biztosítja.Megbízza a polgármestert gondoskodjon az ünnepség lebonyolításának megszervezéséről, valamint az érintettek részére a támogatás kifizetéséről.**Határidő:** 2019. október 9.**Felelős:** polgármester |

**VEGYES ÜGYEK**

**V1) Kötelező felvételt biztosító általános iskolai körzethatárok véleményezése**

*Előterjesztő: Filep Miklós polgármester*

**Filep Miklós polgármester:** Jogszabály írja elő a kötelező felvételt biztosító iskolák körzethatárait, amelyet a települési önkormányzatok véleményezhetnek. Zánka Község közigazgatási területére vonatkozó, kötelező felvételt biztosító általános iskola továbbra is a Bozzay Pál Német Nemzetiségi Nyelvoktató Általános Iskola. A hátrányos helyzetű, általános iskolás gyermekek létszáma idén 3 fő. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Filep Miklós polgármester a határozati javaslatot szavazásra teszi fel.*

**Zánka Község Önkormányzata Képviselő-testülete 5 igen szavazattal – egyhangúlag – az alábbi határozatot hozza:**

|  |  |
| --- | --- |
| **101/2019. (IX.20.)** | **Z. ÖNKORMÁNYZATI HATÁROZAT**Zánka Község Önkormányzata Képviselő-testülete a Veszprém Megyei Kormányhivatal Veszprémi Járási Hivatala által összeállított, Zánka Község közigazgatási területére vonatkozó kötelező felvételt biztosító általános iskolai körzethatárral egyetért. A Zánkai Közös Önkormányzati Hivatal Jegyzőjének nyilvántartásában Zánka községben lakóhellyel, ennek hiányában tartózkodási hellyel rendelkező hátrányos helyzetű, általános iskolás gyermekek létszáma intézményi bontásban:* Bozzay Pál Német Nemzetiségi Nyelvoktató Általános Iskola (8251 Zánka Iskola utca 6.): 3 fő

**Határidő:** 2019. október 31.**Felelős:** polgármester |

**V2) A Társadalmi aktivitást és a helyi identitást erősítő közösségi terek, ifjúsági-, közösségi- és vidékfejlesztési bázisok kialakítása, fejlesztése, infrastrukturális hátterének bővítése című támogatási kérelem kapcsán érkezett hiánypótlás**

 *Előterjesztő: Filep Miklós polgármester*

**Filep Miklós polgármester:** Az önkormányzat támogatási kérelmet nyújtott be az Éltető Balaton-felvidékért Egyesülethez a Tájház melléképületéből ifjúsági bázisközpont megvalósítása projektre. Az Egyesülettől hiánypótlási felszólítás érkezett, amely értelmében a megvalósítási hely Zánka, Rákóczi út 2., ezzel szemben a benyújtott 89/2019. (VII.19.) sz. önkormányzati határozat Zánka, Fő u. 13. szám alatti címet jelöl meg. A hiánypótlás az ellentmondás feloldására szólít fel. A hiánypótlásnak akként célszerű eleget tenni, hogy a képviselő-testület a 89/2019. (VII.19.) sz. önkormányzati határozatát akként módosítja, hogy a módosított határozatában már a javított 8251 Zánka, Rákóczi út 2. szerepel megvalósítási helyszínként. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Filep Miklós polgármester a határozati javaslatot szavazásra teszi fel.*

**Zánka Község Önkormányzata Képviselő-testülete 5 igen szavazattal – egyhangúlag – az alábbi határozatot hozza:**

|  |  |
| --- | --- |
| **102/2019. (IX.20.)** | **Z. ÖNKORMÁNYZATI HATÁROZAT**Zánka Község Önkormányzatának Képviselő-testülete a 89/2019. (VII.19.) sz. önkormányzati határozatát az alábbiak szerint módosítja:Zánka Község Önkormányzatának Képviselő-testülete az Éltető Balaton-felvidékért Egyesület felhívása alapján, a Tájház melléképületéből ifjúsági bázisközpont megvalósítása céljából az alábbiak szerint támogatási igényt nyújt be:* a projekt címe: Társadalmi aktivitást és a helyi identitást erősítő közösségi terek, ifjúsági-, közösségi- és vidékfejlesztési bázisok kialakítása, fejlesztése, infrastrukturális hátterének bővítése;
* *a projekt megvalósítási helyszínének pontos címe: 8251 Zánka, Rákóczi út 2.*;
* a projekt megvalósítási helyszínének helyrajzi száma: Zánka belterület 968 hrsz.
* a helyi felhívás száma: VP6-19.2.1.-28-2-17
* a projekt összes költsége: 5.447.083.- Ft
* a projekt elszámolható költsége: 5.447.083.- Ft
* önkormányzati önerő: 2.447.083.- Ft
* a támogatási kérelem benyújtásakor az igényelt támogatás összeg: 3.000.000.- Ft

Zánka Község Önkormányzata egyben kötelezettséget vállal arra vonatkozóan, hogy a támogatás elnyerése esetén az önkormányzati önerő összegét a költségvetésében elkülöníti.Megbízza a polgármestert, hogy a pályázatíró és Debreczeni Mária műszaki ügyintéző bevonásával a pályázat benyújtására intézkedjen.**Határidő**: azonnal**Felelős**: polgármester |

**Filep Miklós polgármester:** Tájékoztatja a testületet és a lakosságot, hogy a Rákóczi út ünnepélyes átadása az idősek napján lesz. A választásokhoz minden jelöltnek sikeres megmérettetést kíván.

Több napirendi pont nem lévén Filep Miklós polgármester megköszöni a nyilvános ülésen való részvételt, és azt **8:20** órakor bezárja.

K. m. f.

|  |  |
| --- | --- |
| **Filep Miklós**polgármester | **dr. Rozgonyi Viktória**jegyző |
| A jegyzőkönyv elkészítéséért felelős: | **dr. Kiss Balázs Tamás**aljegyző |